12
märts
Tallinn Truck Show tuleb lauluväljakule seni suurima rekkanäitusega
1. augustil toimuv Truck Show toob Tallinna Lauluväljakule rekordarvu maalitud ja tuunitud raskeveokeid. Nõusoleku näitust külastada on andnud juba üle saja rekka üle terve Euroopa. Showpäeva muusikaline peaesineja on Motörheadi kitarrilegend Phil Campbell.
32 aastat Motörheadi esikitarristina maailmalavasid vallutanud Campbell esineb bändiga Phil Campbell and the Bastard Sons. Artist esitab peale nende enda lugude ka Motörheadi kuulsamaid hitte.
Campbell oli Motörheadi kitarrist aastast 1984. Bänd lõpetas tegevuse 2015. aastal, peale mida esineb ta koos oma kolme poja ja vokalist Neil Starriga. Lisaks astuvad Truck Showl üles Anne Veski, Terminaator, Põhja-Tallinn ja Ziggy Wild.
Tallinna Lauluväljakul kuuendat korda toimuv Truck Show toob üheks päevaks aastas kokku rekkaveokite paraadi, millel osalevad oma autodega automaalingu- ja tuuningu fännid. Ühe rekka tuunimine ja täiustamine võtab lisaks suurtele rahalistele kulutustele ka palju aega ja energiat. Enamus on unistuste autosse ehitanud sisse kadestamisväärse ja originaalsete ideedega mugava eluaseme.
Lisaks suurele rekkashowle ja kontsertidele esineb 1. augustil üks maailma tuntuim trikimootorrattur Arūnas Gibieža (LT), trial bike ’i staar Joachim Hindren (FIN), slackline ’i maailmameister Jaan Roose (EST) ja FMX ’i tipp Sebastian Westberg (FIN). Lisaks saab näha adrenaliinirohket drifti- ja veokaralli show ’d ning ekstreemset puurimootorratturite show’ d (Cageriders, FIN).
Ürituse eesmärk on rasketranspordiala tuntuse suurendamine ja selle harrastuse levitamine kogu Baltikumis. Osa võtavad paljud transpordifirmad ja rasketehnikaga seotud ettevõtted. Külalistel on võimalus tutvuda mitmete turuliidrite tootevaliku ja teenustega.
Vaata möödunud aasta Tallinn Truck Show aftermovie’t: https://youtu.be/w9z6DCUxnds